钦定古今图书集成/历象汇编/庶征典/第057卷 > 北齐颜氏家训 > 《为汝南公以妖星见贺德音表》李商隐
## 钦定古今图书集成/历象汇编/庶征典/第057卷 > 北齐颜氏家训 > 《为汝南公以妖星见贺德音表》李商隐

臣某言：“臣伏奉某月日德音，以妖星谪见，思答天戒
者。臣当时集军州官吏，丁宁宣示讫。仁深覆载，恩极
照临，究祖宗之令图，极皇王之盛事，圆首方足，罔不
欣庆。”臣某《中贺》。臣闻覆载莫大于天地，而升降之气
或不接；照临莫大于日月，而薄蚀之度或有差。岂唯
休咎之征，自是阴阳之事。旋观彗孛，载考策书，虽欲
为灾，曷尝胜德。伏惟皇帝陛下荆枝载茂，棣萼重辉，
既居正以体元，亦观文而察变。仰窥星彩，稍越天常。
于是深轸皇情，重回宸眷。省躬之惧，洞感于幽明；及
物之恩，毕霑于华夏。戒田游则成汤祝网之意，释冤
滞乃大禹泣辜之慈。罢去修营，惜汉氏十家之产；劝
课耕耘，复周邦九岁之储。德已厚矣，仁已极矣，然犹
避寝自责，撤膳贻忧，以此延休，何休不至，以兹备患，
何患能为？足以高步三王，平窥百古，鞭挞守成之主，
秕糠中代之君。抑臣又闻之，昔贞观之理也，太宗文
皇帝吞蝗而灾沴息；太岳之封也，元宗明皇帝露坐
而风雨销。炯戒犹存，神灵未远。陛下永怀贻厥，有切
钦承。为其所不为，至“其所不至。”伫见地泉流醴，天酒
凝甘，人知朱草之祥，家识白麟之瑞。又岂芒角足惧，
晷度可忧者哉？臣素乏器能，谬当任使。东雍西岳，虽
首化于百城；日远天高，但心存于双阙。听金石而惭
殊舞兽，无羽翼而恨异冥鸿。宜当虔奉诏条，颁宣德
泽，成陛下无偏之道，毕微臣尽瘁之勤。所冀不寘简
书，免拘司败。如其礼乐，非臣所能。无任感恩恋阙恳
悃屏营之至。